बिंद्रा को मिला लंदन ओलिंपिक का टिकट  
बीजिंग ओलिंपिक में निशानेबाजी का स्वर्ण पदक जीतने वाले अभिनव बिंद्रा ने 2012 के लंदन ओलिंपिक खेलों में हिस्सा लेने की योग्यता हासिल कर ली।
बीजिंग ओलिंपिक में निशानेबाजी का स्वर्ण पदक जीतने वाले अभिनव बिंद्रा ने शनिवार को 2012 के लंदन ओलिंपिक खेलों में हिस्सा लेने की योग्यता हासिल कर ली।   बिंद्रा लंदन ओलिंपिक के लिए कोटा हासिल करने वाले आठवें निशानेबाज हैं। बिंद्रा ने म्यूनिख में जारी आईएसएसएफ विश्व कप में आठवां स्थान हासिल करने के साथ लंदन ओलिंपिक का टिकट हासिल किया।   बिंद्रा के अलावा गगन नारंग (राइफल), हरि ओम सिंह (प्रोन), रंजन सोढ़ी (डबल ट्रैप), संजीव राजपूत (थ्री पोजीशन), विजय कुमार, अन्नु राज सिंह और राही सरनोबत (पिस्टल) ने लंदन ओलिंपिक की योग्यता हासिल की है।  बिंद्रा के पास लंदन ओलिंपिक का टिकट हासिल करने का अंतिम मौका था। वह 10 मीटर एअर राइफल स्पर्धा की तैयारी के लिए अपने कोच गैबी बुल्हमैन के साथ दो हफ्तों तक अभ्यास कर रहे थे। इसके बाद वह म्यूनिख रवाना हुए थे।